Ramptoestand: ANC-LP’s verspeel parlement se kans op groter sêArgieffoto van LP’s tydens ‘n parlementsitting. (Foto: GCIS) Die parlement se kans om ŉ groter insae in die land se afsonderingsregulasies te hê, is Dinsdag verspeel toe ANC-LP’s – met steun van die EFF – teen ŉ mosie om ŉ private ledewetsontwerp te oorweeg wat die Wet op Rampbestuur sou wysig, gestem het. Cilliers Brink, die DA se skaduminister oor samewerkende regering en tradisionele sake, bestempel dit as ŉ jammerte en sê die voorgestelde wysiging sou bereik het waarvoor die opposisieparty in die hof veg: naamlik om sinvolle wigte en teenwigte op die bevoegdhede van die regering te plaas om ŉ nasionale ramptoestand te verklaar en as wetgewing deur te voer. “Die regering se misbruik van inperkingsmagte in Suid-Afrika – van die verbod op die verkoop van gewone verbruikersgoedere tot buitensporige beperkings op die vryheid van beweging – het ernstige ekonomiese skade vir gewone mense veroorsaak. “Ons wil hê dat alle nasionale rampverklarings en regulasies in die parlement ter tafel gelê moet word, dat die parlement die mag het om enige sodanige regulasies te wysig en af ​​te keur en dat die parlement enige voorgestelde uitbreiding van ŉ nasionale ramptoestand goedkeur.” Altesame 11 van die 15 organisasies wat voorleggings aan die portefeuljekomitee oor die wetsontwerp gedoen het, en drie uit vyf mense wat voorleggings gedoen het, het hul steun vir groter parlementêre toesig en aanspreeklikheid van regeringsmag onder ŉ nasionale ramptoestand gegee. “Dit is jammer dat die parlement nou die geleentheid misgeloop het om die regering se inperkingsmagte in ooreenstemming met die Grondwet te bring,” sê Brink. “Dit berus nou by die Konstitusionele Hof om dit te doen.” Die DA se saak teen artikel 27 van die Rampbestuurswet dien tans voor dié hof.